stanford-oval/wikipedia huggingface dataset:
אקוסמיזם

אקוסמיזם, בניגוד לפנתאיזם, היא העמדה לפיה היקום כפי שהוא נראה אינו בסופו של דבר אלא אשליה (הקידומת "א" ביוונית משמעותה לאו), ומה שקיים באמת אינו אלא האין־סוף המוחלט.
עמדה זו פותחה כעמדה פילוסופית על ידי הגל בספרו "הרצאות על ההיסטוריה של הפילוסופיה" (History of Philosophy, III p.262), כהבחנה שבאמצעותה הוא מראה שברוך שפינוזה, שדגל בפנתאיזם וזיהה את הטבע עם האלוהים, לא היה אתאיסט כפי שטענו פילוסופים אחרים עליו, אלא אדרבה – האמין באלוהים "יותר מדי". הגל מראה כי נהוג לראות בעולם שניות המקיימת הן את האל האין־סופי והן את העולם הסופי, ושניות זו אינה יכולה להתקיים, כיוון שמציאותו של דבר־מה אין־סופי סותרת מעצם הגדרתה את מציאותו של דבר סופי. מכאן נגזר נון-דואליזם המחייב שלאמיתו של דבר קיים רק אחד מן השניים: או שרק העולם הסופי והמוגדר קיים, וזו תפיסתו של האתאיסט; או שרק האין־סופי והבלתי מוגדר קיים, והעולם המוגבל אינו אלא אשליה, וזו היא תפיסתו של שפינוזה – האקוסמיות.
עמדה דומה כבר הוצגה על ידי פילוסופים הודים קדומים, בעמדה המנוסחת בסנסקריט כ"तत् त्वम् असि או तत्त्वमसि", ואומרת שהאני העצמי והטהור זהה למציאות האין־סופית, שהיא המקור והרקע לכל התופעות, והאשליה המפרידה בין האני העצמי לבין האין־סופיות הכלל עולמית נובעת מתוך כך שאין האדם מודע לעצמי האמיתי שלו. כמו כן, בכתבי הדת ההינדואיים מתואר הברהמן כאלוהות האין־סופית, "נשמת היקום" וכן "השלם האחד הנצחי", הכולל בתוכו גם את כל המציאות הנראית סופית ומוגבלת.
בתפיסה של תנועת החסידות מודגש פעמים רבות הרעיון שהמציאות כולה אינה אלא האלוהים, כאשר במקומות מסוימים נראה שהכוונה לאקוסמיות, ובמקומות אחרים נראה שהכוונה היא לפנאנתאיזם.
ראו גם

פנאנתאיזם
קבלה
סוליפסיזם
גנוסיס
ביקורת האתאיזם
לקריאה נוספת

פכטר מ., בין אקוסמיזם לתאיזם - תפישת האלוהות של ר' חיים מוולאזין בתוך: מחקרים בהגות יהודית (שרה א' הלר וילנסקי, משה אידל - עורכים).
הערות שוליים

↑  לדוגמה, רבי שניאור זלמן מלאדי בספרו ליקוטי אמרים פרק לד, ובמקומות נוספים בספריו.
קרנף רחב-שפה

| קרנף רחב־שפה |
| --- | --- |

מצב שימור
 מצב שימור: קרוב לסיכון קרוב לסיכון (NT) 
מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: יונקים
סדרה:: מפריטי פרסה
משפחה:: קרנפיים
סוג:: קרנף רחב שפה
מין:: קרנף רחב־שפה
תת-מינים
 C. s. cottoni C. s. simum
שם מדעי
 Ceratotherium simum ‏ברצ'ל, 1817
תחום תפוצה
   תפוצת תת־המין הצפוני  תפוצת תת־מין הדרומי

קרנף רחב־שפה (שם מדעי: Ceratotherium simum) הוא מין של קרנף מהסוג קרנף רחב שפה, הנפוץ בסוואנות של אפריקה. מקור השם "קרנף" הוא בהלחם "קרן" ו"אף". קרוי גם "קרנף לבן" בשל תרגום שגוי של המילה weit ("רחב" באפריקאנס) ל־white ("לבן" באנגלית). משום כך נוסף לשמו של קרנף צר־שפה, מין נוסף החי באפריקה, השם "קרנף שחור". צבעו של הקרנף רחב־השפה בהיר מעט מזה של הקרנף צר־השפה. הוא אחד מבעלי החיים הגדולים ביותר על פני היבשה ובין חמשת הגדולים של אפריקה. רק הפילים גדולים ממנו והוא דומה בגודלו להיפופוטם. הוא ניזון בעיקר מעשב. תוחלת חייו של הקרנף רחב־השפה היא 30–35 שנה בטבע ו־40–45 שנה בשבי.
תת־מינים

קרנף רחב-שפה צפוני C. s. cottoni – בשמורת טבע בקניה נותרו רק שני פרטים ממין נקבה ששמותיהן נאג'ין ופאטו. ככל הנראה נכחד בטבע, והתת־מין מוגדר בסכנת הכחדה חמורה. הניסיון להציל את תת-המין נעשה על-ידי הפריה.
קרנף רחב־שפה דרומי C. s. simum
אנטומיה

גובהו של הקרנף רחב־השפה נע בין 1.5 ל־1.85 מטרים. אורך גופו עד ארבעה מטרים, וזנבו מגיע לאורך של 60 סנטימטרים. אורך הקרן הוא למעלה ממטר. משקלו נע בין 2,500 ל־3,500 קילוגרמים. למרות משקלו הרב, הוא מסוגל להגיע למהירויות של 40 קילומטרים בשעה ואף למעלה מכך.
גופו של הקרנף כבד המשקל ארוך והוא בעל רגליים קצרות וחזקות המאפשרות את ריצתו המהירה. כמו לקרנף צר־השפה, גם לקרנף זה שתי קרניים שהאחורית בהן קצרה יותר. הקרן הקדמית משמשת לחפירה, להגנה ולתקיפה. משני צידי הקרן נמצאות שתי עיניים קטנות. ראייתו של הקרנף חלשה והקרן חוסמת את שדה הראייה. כדי להיטיב לראות הקרנף מטה את ראשו. לקרנפים שמיעה מעולה בזכות אוזניהם הארוכות. הם נעזרים בחוש ריחם המפותח כדי למצוא את מזונם.
רבייה

הנקבה נמצאת בהריון במשך 17 עד 18 חודשים, ובסופם היא תמליט לרוב ולד אחד. משקלו של הוולד כ־40 ק"ג. זכרים מבוגרים נראים לבד, או בחברת נקבה שלעיתים מלווה בקרנפון. בעונת ההזדווגות הנקבה מפרישה ריחות, וכך מושכת אליה את הזכר. עימותים בין זכרים בעונת ההזדווגות קשים ועלולים להסתיים במוות בשל פציעה מהקרן. הוולדות מגיעים לבגרות כעבור כשנתיים והאם מטפלת בהם עד אז, כך שהנקבות חיות בזוגות עם הגורים.
תפוצה ושימור המין

נותרו רק כמה אלפים מאוכלוסיית הבר, ומספרם מוערך ב־20,170 פרטים. בעבר שוטטו הקרנפים רחבי־השפה במרחבי אפריקה באזורים רבים. עם עלות השחר היו יוצאים לנהר או לבור המים הקרובים ושם היו משכשכים בבוץ כדי לנקות את עורם מן הטפילים השונים, בעוד בני השבטים המקומיים ממתינים לשעת כושר בניסיון לצוד אותם בשל עורם העבה ובשרם למאכל. ברם, לא רק החיפוש אחר עורם ובשרם הוא שהביא את הקרנפים אל סף כליה. הקרנף רחב־השפה הוכרז בעל חיים מוגן והוא מצוי כיום בסכנת הכחדה בשל גורם נוסף – קרנו.
הסיבה העיקרית לציד הפרוע נובע מחשיבות הקרן באמונתם של עמי מזרח אסיה. בני עמים אלה מאמינים כי החומר שממנו הקרן עשויה תורם לחיזוק כוח הגברא והוא בעל סגולות רפואיות אחרות וגם כישופיות. בשל כך רב הביקוש לקרנו של קרנף זה ושל מיני קרנף אחרים. באמונתם של עמים אלה אין ממש. הקרן עשויה שיער נוקשה וחסר בה הורמון הטסטוסטרון, הוא ההורמון הגברי. נראה כי מקורה של אמונה זו נובע מכך שבקרניהם של איילים אכן מצוי שיעור זעיר של טסטוסטרון, אולם לא ידוע כיצד השתרשה האמונה דווקא בכל הנוגע לקרנו של הקרנף.
כיום מצויים הקרנפים רחבי־השפה בשמורות טבע ובפארקים לאומיים תחת השגחה קפדנית ופיקוח כדי למנוע כל פגיעה בהם. בשנים האחרונות אף נהוג להרדימם ולהסיר את הקרן כדי למנוע כל רצון להמיתם בגללה. נעשים גם ניסיונות בעולם כולו להרבותם בשביה, אך לרוב גני החיות נוחלים כישלון חרוץ. בגן החיות מקבלים בעלי החיים מזון מועשר כדי לשמור את מצב בריאותן של החיות שפיר ככל שניתן, אולם המזון המועשר מביא לתוצאה בלתי רצויה כאשר נקבת הקרנף הרה, כי העובר מתפתח מעל הגודל הרצוי ולעיתים האם מתה בלידה. מלבד זאת, ככל הנראה, ויטמינים מסוימים שמצויים במזון המועשר גורמים להפלתו של העובר ולחולשה אצל האם. נראה גם שזכר בודד מאבד עניין בנקבה לאחר זמן לא רב ומחויב בתחרות עם זכר אחר כדי לחזר אחר הנקבה במידה הרצויה.
הואיל וקרנפים אלה כמעט שאינם מתרבים בגני חיות, הם מובאים לשם בדרך כלל מן הטבע, בניגוד למרבית בעלי החיים שם, שמתרבים גם בשביה. הבאתם לגני חיות, גם אם מטרתה היא להרבותם, לא תמיד פועלת בכיוון הרצוי, משום שחיות בר מתקשות לעיתים להסתגל לחיי שביה ומצויות במצב עקה תמידי, אשר אינו מאפשר להן כלל להתייחם.
בנובמבר 2015 מתה בגן החיות שבסן־דייגו נקבת קרנף לבן מהתת־מין הצפוני, והזכר האחרון מת ב־20 במרץ 2018 בקניה. משכך נותרו מתת־מין זה שתי נקבות בלבד.
באוגוסט 2019 הצליחה קבוצת מדענים מאיטליה להפרות באופן מלאכותי ביציות שנלקחו משתי הנקבות האחרונות מהתת־המין הצפוני. ההפריה נעשתה בעזרת זרע שנלקח בעבר משני זכרים של התת־המין, שחיו בגן חיות בצ'כיה, לפני מותם.
הערות שוליים

↑  קרנף רחב־שפה באתר הרשימה האדומה של IUCN
1 2  Sudan, last male northern white rhino, dies in Kenya. BBC News. March 20, 2018
↑  המתת חסד לקרנף הצפוני הלבן האחרון בעולם, באתר ynet, 20 במרץ 2018
↑  תת-המין הצפוני, באתר הרשימה האדומה של IUCN
↑  עובר בהפריה נוצר לקרנף הלבן, שנותרו ממנו רק 2 בעולם, באתר וואלה, 25 בינואר 2024
1 2  יוגב ישראלי, בלי זכרים, בלי זמן: המרוץ להצלת הקרנף הלבן הצפוני מהכחדה, באתר ynet, 23 בפברואר 2025
1 2  White Rhinoceros באתר ארגון גני החיות והאקווריומים העולמי
↑  White Rhino באתר הקרן העולמית לשימור חיות הבר
↑  היה יחיד במינו: הקרנף הלבן האחרון בעולם מת בקניה, באתר מעריב אונליין, 20 במרץ 2018
↑   AP, השלב הראשון בניסוי חדש להצלת הקרנף רחב השפה הצפוני עבר בהצלחה, באתר הארץ, 25 באוגוסט 2019
↑  Chris Ciaccia, Northern white rhino eggs successfully fertilized, Fox News, ‏26 באוגוסט 2019
| --- | --- |
בקרת זהויות :  NLI: 987007556188805171  BnF: cb166657906 (data)  GND: 4146541-6  LCCN: sh85146506  NKC: ph135301 
קרנף רחב-שפה בפארק הלאומי אטושה.
יומנו של קז'ימיז' סאקוביץ'

|  מידע כללי |
| --- | --- |
 שפת המקור:  פולנית
 מקום התרחשות:  פונאר, וילנה
 תקופת התרחשות:  1941-1943
 הוצאה בעברית
 הוצאה:  2000
 תרגום:  דב ברגמן
 
יומנו של קז'ימיז' סאקוביץ' הוא יומן בו תיעד תושב פרבר פונאר שבוילנה, קז'ימיז' סאקוביץ' (בפולנית: Kazimierz Sakowicz), את מהלך טבח פונאר שערכו אנשי האס דה והאס אס הגרמנים ומשתפי פעולה ליטאים של המיליציה הליטאית ביהודי וילנה והסביבה בין יולי 1941 לאוגוסט 1944. היומן הוא בין התיעודים הבודדים שקיימים למהלך הטבח בפונאר.
על כותב היומן

קז'ימיז' סאקוביץ' (אנ') היה עיתונאי פולני שנולד ב-1899 וחי בוילנה. עם פרוץ מלחמת העולם השנייה עבד בעיתון הווילנאי Przegląd Gospodarczy ולאחר כניסת הגרמנים לווילנה נאלץ לעבור לגור בפרבר פונאר כשביתו היה הקרוב ביותר ליער פונאר.
בשנים 1941 עד 1943 ניהל סאקוביץ' יומן בו תיעד את תהליך הרציחות ביער. לפי היומן הסתיר סאקוביץ' בחצר ביתו נער יהודי פצוע בן 12.
סאקוביץ' היה קצין בצבא פולין וב-1944 התגייס לתנועת ההתנגדות הפולנית. ב-5 ביולי, במהלך מבצע סופה שיזמה המחתרת הפולנית ארמייה קריובה כנגד הנאצים, נפצע סאקוביץ' קשה מירי מקלע ולאחר 10 ימים בבית חולים בולינה נפטר. הובא למנוחות בקבר אחים של חללי ארמייה קריובה בבית הקברות רוזה (Rossa Cemetery) בווילנה.
תיאור היומן

סאקוביץ', שגר בבית הקרוב ביותר לאתר הרצח בפונאר, כתב יומן בו תיאר את שראו עיניו מחלון ביתו. הוא תיעד את הרכבות והמשאיות המגיעות עמוסות בני אדם בדרכן לאתר הרצח ואת חזרתן ריקות, את מספרי הרישוי של המשאיות, תיאור האנשים שהיו עליהן, הבגדים שלבשו, קולות הירי ביער והצעקות שנשמעו היטב בביתו. ביומנו תיאר סאקוביץ' גם את שראה בפעמים הגיע ממש אל בורות ההריגה (על אף שהאתר היה מגודר).
ביומן מתאר סאקוביץ' לא רק את עדותו האישית אלא גם את תוכנן של שיחות שניהל עם השכנים שלו, עם עובדי הרכבות, עם איכרים שקנו את בגדי הנרצחים וחפציהם ועם משתפי הפעולה המקומיים שהשתתפו ברציחות.
היומן מתחיל ב-11 ביולי 1941, ממש עם תחילת הרציחות, ומסתיים ב-6 בנובמבר 1943 (על אף שהרציחות נמשכו עד אמצע 1944). ביומן מתאר סאקוביץ', מנקודת מבט של עיתונאי אובייקטיבי, את המידע שנחשף אליו תוך השמעת ביקורת כנגד כל המעורבים בטבח ובראשם משתפי הפעולה הליטאים שלדעת סאקוביץ' התנהגו כחיות אדם באופן בו התייחסו לנרצחים. במספר מקומות ביומן טוען סאקוביץ' שמניע מרכזי של משתפי הפעולה (הליטאים והפולנים) להשתתף ברצח (באופן אקטיבי או פסיבי) היה הרצון לשדוד את הרכוש היהודי
בשביל הגרמנים 300 יהודים זה 300 אויבי האנושות. בשביל הליטאים 300 יהודים זה 300 זוגות נעליים, מכנסיים ובגדים
.
היומן כלל גם לוחות שנה בהם סימן סאקוביץ' את הימים בהם עברו שיירות בדרך לגיא ההריגה.
את דפי היומן החביא סאקוביץ' בבקבוקי זכוכית אותם אטם וטמן בגינת ביתו. לאחר המלחמה נמצא היומן והוא הועבר בחלקו לארכיון המרכזי של ליטא ובחלקו למוזיאון היהודי הממשלתי בעיר.
הוצאת היומן לאור

בין החוקרים במוזיאון היהודי בווילנה (ואחת ממקימיו) הייתה ד"ר רחל מרגוליס ושם נחשפה ליומן של סאקוביץ'. מרגוליס החלה בתרגום היומן בסיועו של ניצול השואה, דב ברגמן, מווילנה. היומן המתורגם יצא לאור ב-2000, תחת השם "וילנה - פונר: אדמה ללא אלוהים" בהוצאה פרטית בשיתוף "איגוד יוצאי וילנה והסביבה בישראל".
ב-2004 יצא לאור הסרט "מכיוון היער", בבימוי לימור פנחסוב וירון כפתורי, המתבסס על היומן של סאקוביץ'.
ב-2005 יצא היומן לאור באנגלית על ידי הוצאות הספרים של יד ושם ושל אוניברסיטת ייל בארצות הברית. בהקדמה לספר כתב יו"ר יד ושם ד"ר יצחק ארד:
יומן פונאר של קז'ימיז' סאקוביץ' הוא מסמך ייחודי, ללא מקבילה בכרוניקות השואה. אין תיעוד דומה ששרד מכל אחד מאתרי רצח ההמונים האחרים שבהם נורו יהודים
.
הוויכוח על מקומם של הליטאים בשואה

לטענת גופים המעורבים בחקר השואה מנסות ממשלות ליטא, מזה שנים רבות, למחוק או לצמצם את חלקם של הליטאים שמאורעות השואה. לדברי ד"ר רחל מרגוליס פעילות זו של ממשלת ליטא גרמה לקשיים בניסיונה לקבל את דפי היומן של סאקוביץ' וזאת מאחר שלטענתה גורמים ממשלתיים חששו מחשיפת חלקם של הליטאים בטבח.
לטענת מרגוליס היומן של סאקוביץ' מראה שבמקרה של פונאר האימרה "נרצחו על ידי הנאצים ועוזריהם" אינה נכונה כי הגרמנים היו בעצם העוזרים שעסקו בתכנון, פיקוח ומנהלה ואילו הליטאים היו המבצעים בפועל שעסקו בירי והיו מבצעי הזוועות. כמו כן מצביע היומן על קשרים הדוק בין עובדי הרכבת לשוטרים ולחיילים הליטאים ולבחורות העובדות בדואר בנושא מסחר ברכוש היהודי הנבזז (בעיקר בגדי הנרצחים).
ב-2018 ביקר בנימין נתניהו באנדרטה הפונאר ובנאומו כלל את המשפט "כ־70 אלף יהודים נרצחו בדם קר בידי הנאצים ומשתפי הפעולה שלהם" תוך שהוא משבח את הליטאים על הסיוע בהנצחת השואה. דבריו אלו זכו לביקורת מגופים שונים שמחו על הסתרת חלקם של הליטאים בשואה בכלל ובפונאר בפרט.
לקריאה נוספת

דב ברגמן, וילנה - פונר: אדמה ללא אלוהים, הוצאה פרטית, 2000
הערות שוליים

↑  ההערכה היא שבתקופה בה נפסק היומן החל סאקוביץ' להיות מעורב בתנועת ההתנגדות של המחתרת הפולנית
↑  לוח השנה ביומן של סאקוביץ', באתר "המוזיאון היהודי הלאומי על שם הגאון מווילנה - אתר ההנצחה בפונאר"
↑  הסרט "מכיוון היער", באתר cinemaproject.org.il
↑  "מכיוון היער", באתר וואלה, 29 באפריל 2004
↑  אפי גינסבר, ‏היומן שהוסתר בארכיון הליטאי וחושף את שיתוף הפעולה של המקומיים והנאצים בפונאר, באתר מעריב אונליין, 2 במאי 2019
↑  Reading Kazimierz Sakowicz, באתר של kathryncramer.com, ‏17 באפריל 2009
↑  אפי גינסבר, ‏בפונאר, הגרמנים היו העוזרים ואילו הליטאים המבצעים בפועל, באתר מעריב אונליין, 11 באפריל 2018
↑  אריק בנדר, יובל בגנו, ‏ביקורת חריפה על נתניהו: "רוצה למצוא חן ומתעלם מההיסטוריה", באתר מעריב אונליין, 25 באוגוסט 2018
↑  אפי גינסבר, ‏תזכורת לנתניהו: בליטא הנאצים פיקחו, אך המקומיים הם אלו שרצחו, באתר מעריב אונליין, 26 באוגוסט 2018
| --- | --- |
בקרת זהויות :  NLI: 987007267299405171  PLWABN: 9810564105605606  BIBSYS: 7041709  BnF: cb161979811 (data)  GND: 129472514  ICCU: IEIV109114  ISNI: 0000 0001 0982 8347  LCCN: n2001022749  NKC: jx20100305009  SUDOC: 083071881  VIAF: 67546687   WorldCat (עם VIAF): 67546687
אליסיה מצ'אדו

| --- | --- |

מצ'אדו ב-2016
 לידה:  6 בדצמבר 1976 (בת 48) מרקאי, ונצואלה 
 מדינה:  ארצות הברית, ונצואלה 
 פרסים והוקרה:  La casa de los famosos (2021)  מיס תבל  Miss Venezuela 1995 
 http://www.aliciamachado.com/
 פרופיל ב-IMDb
 
אליסיה מצ'אדו פז'ארדו (בספרדית: Alicia Machado Fajardo; נולדה ב-6 בדצמבר 1976) היא שחקנית, דוגמנית וזמרת ונצואלית. מיס תבל לשנת 1996.
ביוגרפיה

מצ'אדו נולדה ב-6 בדצמבר 1976 בעיר מרקאי (אנ') שבארגואה בצפונה של ונצואלה. אביה היה בעל חנות צעצועים שהיגר בגיל צעיר מספרד ומשפחת אמה היגרה מקובה מעט לפני המהפכה הקובנית.
מצ'אדו החלה לרקוד בגיל ארבע ולשחק בגיל שתים עשרה. היא למדה בקולג' במשך שנה וחצי אבל עזבה כדי להמשיך לדגמן ולהופיע בפרסומות.
קריירה

ב-1995 מצ'אדו זכתה בתחרות יופי מקומית שבעקבותיה נשלחה להתמודד בתחרות הארצית - מיס ונצואלה (אנ'), שם זכתה במקום הראשון. שנה לאחר מכן הוכתרה כמיס תבל לשנת 1996. במהלך שנת כהונתה התעוררה שערורייה סביב העלייה הניכרת במשקלה, ובין מותחי הביקורת עליה היה דונלד טראמפ, מבעלי השליטה בארגון מיס תבל. נפוצה שמועה שארגון מיס תבל שקל להדיח אותה מתוארה ולמנות את סגניתה כמיס תבל, אך נשיאת ארגון מיס תבל הכחישה שמועה זו.
ב-1998 החלה להופיע בתפקיד הראשי באופרת הסבון הפופולרית "סמנתה", ועל תפקידה זכתה בפרס בספרד ובניו יורק.
ב-1999 כיכבה בטלנובלה המקסיקנית "Infierno en el paraíso" בדמותה של מריאן אורדיילס.
בשנים 2004–2005 הופיעה בפרסומות רבות לטלוויזיה וקידמה מוצרי דיאטה שונים.
ב-2005 השתתפה בגרסה הספרדית של תוכנית המציאות "החווה". באותה שנה הופיעה בגיליון של הגרסה המקסיקנית של מגזין "פלייבוי", ובכך נהייתה מיס תבל הראשונה שהצטלמה בעירום לפלייבוי.
בשנת 2007 גילמה את דיאנה בסדרת הפשע המקסיקנית "הפנתר", אודות איש צעיר אשר נלחם בפשע במקסיקו סיטי.
בשנת 2021 השתתפה בגרסת ה-VIP של תוכנית המציאות המקסיקנית "MasterChef" המבוססת על התכנית הבריטית "מאסטר שף"; היא הייתה למודחת השישית. באותה שנה הספיקה מצ'אדו להשתתף בתוכנית המציאות האמריקאית "La casa de los famosos" של ערוץ טלמונדו; המבוססת על התכנית "האח הגדול VIP", שם נבחרה לזוכה לאחר ששהתה 84 ימים בתוך הבית.
בשנת 2023 הופיעה בפרק של סדרת האנתולוגיה המקסיקנית "Amores que engañan"של ערוץ לייפטיים הלטיני.
חיים אישיים

בשנת 2008 ילדה את בתה. במאי 2016 קיבלה אזרחות אמריקאית.
במהלך מערכת הבחירות לנשיאות ארצות הברית 2016 הזכירה המועמדת הדמוקרטית, הילרי קלינטון כיצד בייש המועמד הרפובליקני, דונלד טראמפ, את מצ'אדו, וכינה אותה "מיס פיגי" (בעקבות עלייתה במשקל) ו"מיס עוזרת בית" (בעקבות מוצאה מדרום אמריקה).
פילמוגרפיה > קולנוע

| שנה | סרט | תפקיד | הערות |
| --- | --- | --- | --- |
| 2006 | Cansada de besar sapos | קסנדרה |  |
| 2006 | Dios o demonio | ג'יזל |  |
| 2016 | Juan Diego: El indio de Guadalupe | אינדיה |  |
| 2018 | ¡He matado a mi marido! | תלמה |  |
| 2019 | Juan Apóstol, el más amado | כוהנת ארטמיס |  |
| 2024 | Mejor viuda que mal acompañada | לוסיה יאזבק |  |
| TBA | Cazadoras de Millonarios | אסטפניה |  |
| TBA | Holy Cash | לוסי |  |
פילמוגרפיה > טלוויזיה

| שנה | סדרה | תפקיד | הערות |
| --- | --- | --- | --- |
| 1998 | Samantha | סמנתה רינקון לוזרדו דה ארנגורן | תפקיד ראשי; 120 פרקים |
| 1999 | Infierno en el paraíso | מריאן אורדיאלס | תפקיד ראשי; 90 פרקים |
| 2002 | Mambo y canela | כרמן יאנלה "קאנלה" | תפקיד ראשי; 47 פרקים |
| 2005 | La Granja | מתמודדת | עונה שנייה; סיימה במקום השמיני |
| 2007 | Nuestra Belleza Latina | שופטת | תוכנית מציאות; עונה ראשונה |
| 2007 | El Pantera | דיאנה רודריגז | תפקיד ראשי (עונה 1); 13 פרקים |
| 2007 | Amor sin maquillaje | מרינה פרננדז רוזאלס | 15 פרקים |
| 2009 | Hasta que el dinero nos separe | קארן סנדובל | 14 פרקים |
| 2009 | Los simuladores | קמילה | פרק: "El precio de la fama" |
| 2009 | Atrévete a soñar | אלקטרה | פרק: "Promesa de amor" |
| 2011–2012 | Una familia con suerte | קאנדלאריה "קנדי" לופז דה אירביאן | תפקיד ראשי; 265 פרקים |
| 2012 | Premios Juventud ה-9 | מנחה | טקס פרסים ששודר ברשת Univision |
| 2012 | Mira quién baila | מתמודדת | עונה שלישית; סיימה במקום השלישי |
| 2013 | Porque el amor manda | קנדלה | 3 פרקים |
| 2013 | La Madame | מאדאם רוצ'י | תפקיד ראשי; 37 פרקים |
| 2015 | Lo imperdonable | קלאודיה אורדז | 85 פרקים |
| 2017 | Milagros de Navidad | חואנה לאון | פרק: "Perra Navidad" |
| 2021 | MasterChef Celebrity México | מתמודדת | עונה ראשונה; מודחת שישית |
| 2021 | MasterChef Celebrity Colombia | מתמודדת | עונה שלישית; מודחת שביעית |
| 2021 | La casa de los famosos | מתמודדת | פורמט המבוסס על "האח הגדול VIP" זוכת העונה הראשונה |
| 2021 | Esta historia me suena | נורה | פרק: "Suelta mi mano" |
| 2023 | Juego de mentiras | אלחנדרה אדוארד | 64 פרקים |
| 2023 | Amores que engañan | סברינה | פרק: "Amor Compartido" |
| 2024 | Top Chef VIP | מתמודדת | עונה שלישית |
הערות שוליים

1 2  Barbaro, Michael; Twohey, Megan (27 בספטמבר 2016). "Shamed and Angry: Alicia Machado, a Miss Universe Mocked by Donald Trump". הניו יורק טיימס. נבדק ב-27 בספטמבר 2016. {{cite news}}:  (עזרה)
↑  Martin, Lydia (16 במאי 1997). "MISS UNIVERSE, SIZING UP HER REIGN". וושינגטון פוסט. נבדק ב-3 באוקטובר 2016. {{cite news}}:  (עזרה)
↑  Bruces, Rubén (May 20, 2016) "¡En hora buena! Alicia Machado obtuvo la ciudadanía americana"
↑  איתמר לוין, טראמפ, פלייבוי והגירושין, באתר News1 מחלקה ראשונה, 2 באוקטובר 2016
| --- | --- |
בקרת זהויות :  GND: 135366232  ISNI: 0000 0000 5889 268X  LCCN: no2005088793  VIAF: 80137390   WorldCat (עם VIAF): 80137390
וונדר וומן (סרט, 2017)

| --- | --- |

כרזת הסרט בעברית
 מבוסס על:  וונדר וומן (קומיקס) מאת ויליאם מולטון מרסטון
 בימוי:  פאטי ג'נקינס
 הופק בידי:  צ'ארלס רובן זאק סניידר דבורה סניידר ריצ'רד סאקל
 תסריט:  אלן היינברג לפי סיפור של זאק סניידר
 עריכה:  מרטין וולש
 שחקנים ראשיים:  גל גדות  כריס פיין רובין רייט   דני יוסטון דייוויד ת'יוליס קוני נילסן הלנה אניה
 מוזיקה:  רופרט גרגסון-ויליאמס
 צילום:  מתיו ג'נסן
 מדינה:  ארצות הברית ארצות הברית
 חברת הפקה:  DC Films   Atlas Entertainment   Cruel and Unusual Films
 חברה מפיצה:  האחים וורנר
 שיטת הפצה:  וידאו על פי דרישה 
 הקרנת בכורה:  ארצות הברית 2 ביוני 2017 ישראל 31 במאי 2017
 משך הקרנה:  141 דקות
 שפת הסרט:  אנגלית
 סוגה:  סרט גיבורי-על, סרט דרמה, סרט מלחמה, סרט הרפתקאות, סרט פעולה, סרט פנטזיה 
 מקום התרחשות:  תמיסקירה (קומיקס), בלגיה, פריז, לונדון, גרמניה 
 תקופת התרחשות:  1918, מלחמת העולם הראשונה 
 תקציב:  149 מיליון דולר
 הכנסות:  822.963 מיליון דולר (אוקטובר 2023)
 הכנסות באתר מוג'ו:   wonderwoman
 פרסים:  3 פרסי בחירת הנוער
 סרט קודם:  יחידת המתאבדים
 סרט הבא:  ליגת הצדק
 אתר רשמי
 דף הסרט ב־IMDb
 
וונדר וומן (באנגלית: Wonder Woman, בתרגום חופשי לעברית: "אשת הפלא") הוא סרט גיבורי-על אמריקאי משנת 2017 המבוסס על גיבורת-העל וונדר וומן מבית DC קומיקס. הסרט בוים על ידי פאטי ג'נקינס לפי תסריט מאת זאק סניידר ואלן היינברג, והוא הופץ על ידי האחים וורנר. זהו הסרט הרביעי ביקום הקולנועי של DC. עלילת הסרט עוקבת אחרי דיאנה (גל גדות), נסיכת האמזונות שגדלה באי המבודד תמיסקירה, כשהיא יוצאת לעצור את מלחמת העולם הראשונה לאחר שהטייס האמריקאי סטיב טרבור (כריס פיין) מתרסק באי ומיידע אותה בדבר המלחמה.
הסרט עלה לאקרנים ב-2 ביוני 2017 בארצות הברית, וב-31 במאי 2017 בישראל. הסרט זכה לביקורות חיוביות. כמו כן, הדינמיקה בין גל גדות כוונדר וומן וכריס פיין כסטיב טרבור בסרט זכתה לתשבחות. הסרט זכה בשלושה פרסי בחירת הנוער לשנת 2017 בקטגוריות הסרט הטוב ביותר, השחקן הראשי הטוב ביותר (פיין) והשחקנית הראשית הטובה ביותר (גדות). בנוסף, זכה הסרט בפרס הוגו לפרזנטציה הדרמטית הארוכה הטובה ביותר. הסרט הפך לשובר קופות וגרף כ-1.6 מיליארד דולר אל מול תקציב הפקה של 149 מיליון דולר.
עלילת הסרט

זמן מה לאחר הקרב המשותף שלהם נגד דומסדיי, דיאנה מקבלת מברוס ויין תצלום שלה מתקופת מלחמת העולם הראשונה במוזיאון הלובר שבפריז ונזכרת בעברה.
כילידת האי תמיסקירה, ארץ האמזונות, דיאנה חולמת להפוך ללוחמת אמזונה, אך אמה המלכה היפוליטה אוסרת עליה ומספרת לה כיצד ארס, אל המלחמה, השחית את האנושות והרג את שאר האלים, למעט זאוס, שהשאיר לאמזונות נשק המסוגל להרוס את ארס אם ישוב. ברם, דיאנה לא מצייתת לאמה ומתאמנת בחשאי עם דודתה אנטיופה. בהמשך אמה המודעת לפוטנציאל הטמון בה מאשרת את האימונים ודורשת שהם יהיו ברמה הגבוהה ביותר.
בבגרותה, דיאנה מחלצת את הטייס האמריקאי סטיב טרבור, שמטוסו התרסק במהלך מלחמת העולם הראשונה מול חופי האי. האמזונות מתערבות והורגות את החיילים הגרמנים שרדפו אחריו, אך אנטיופה מתה בניסיונה להגן על דיאנה. סטיב נחקר באמצעות לאסו האמת ופולט שהוא מרגל שחדר למתקן נשק באימפריה העות'מאנית (שהייתה אז בברית עם גרמניה) המנוהל על ידי הגנרל אריך לודנדורף וכי כימאית המכונה דוקטור רעל פיתחה סוג חדש של גז רעיל. דיאנה משוכנעת שארס, האחראי לכל המלחמות, גרם לפרוץ מלחמת העולם, והיא עוזבת את האי עם סטיב.
בהגיעם ללונדון, סטיב מדווח על דוקטור רעל לממונים עליו בקבינט המלחמה, כולל סר פטריק מורגן, שניסה לנהל מגעים לשביתת נשק עם גרמניה. סטיב מאמין שגנרל לודנדורף ישלים את השימוש בגז ללא קשר לתוצאות המגעים ודיאנה מסיקה מכך שלודנדורף הוא ארס עצמו וכי הריגתו תביא לסיום המלחמה. סטיב ודיאנה מחליטים להמרות את החלטת הקבינט ולצאת לקווי החזית יחד עם צוותו של סטיב, המורכב מהמרגל סאמיר, הצלף צ'רלי והמבריח צ'יף. הם מגיעים לחזית המערבית בבלגיה ובסיועה של דיאנה מצליחים לשחרר כפר קטן מאחיזת הגרמנים. בעודם חוגגים את השחרור, דיאנה וסטיב מתקרבים.
בידיעה שלודנדורף ישתתף בנשף גאלה בטירה סמוכה סטיב מתגנב למסיבה. דיאנה הנחושה להרוג את גנרל לודנדורף מתגנבת גם היא בנפרד. עד מהרה הם מגלים שלודנדורף כבר השתמש בגז בהפצצת כפר סמוך. דיאנה רודפת את לודנדורף אל מתקן שבו הגז מועמס על מפציץ שבדרכו להפציץ את לונדון, אך לאחר שהיא הורגת אותו היא מגלה שהמלחמה לא נעצרת. או-אז מופיע פטריק מורגן שחושף בפניה כי הוא ארס, וכי אכן הוא עודד אותם לעשות מלחמה אך גם בלעדיו קיים בבני האנוש הדחף האפל לעשות מלחמה.
בעודם נאבקים, ארס מנסה לשכנע אותה כי האנושות לא ראויה להינצל והוא מגלה שהיא עצמה הנשק שזאוס השאיר לאמזונות. כשארס כמעט ומכניע את דיאנה, סטיב חוטף את המפציץ המכיל את הגז ומקריב עצמו כדי להשמיד בשריפה את הגז. מושפעת מהקרבתו של סטיב, דיאנה נשבעת להקדיש עצמה להגן על האנושות והיא מזמנת את כוחותיה כדי להשמיד לבסוף את ארס ולחוס על האנושות. בלונדון, צוותו של סטיב חוגג את סיום המלחמה.
בהווה, דיאנה כותבת לברוס ויין ומודה לו על ששלח לה את התצלום שלה ושל סטיב, ומבטיחה שתמשיך במשימתה להדריך את האנושות ולהגן עליה.
שחקנים

גל גדות - דיאנה פרינס/וונדר וומן, נסיכת האמזונות, אלה למחצה אלמותית ובתו של זאוס. אמילי קארי ולילי אספל מגלמות את דמותה הצעירה של דיאנה בגילאים שונים. בסרט השחקניות של האמזונות חיקו את המבטא הישראלי שלה.
קוני נילסן - המלכה היפוליטה, מלכת האמזונות של תמיסקירה ואמה של דיאנה.
רובין רייט - גנרלית צבא האמזונות אנטיופה, דודתה של דיאנה.
כריס פיין - קפטן סטיב טרבור, מרגל וטייס קרב אמריקאי שהופך לידידה הטוב של דיאנה ולמושא אהבתה.
דני יוסטון - גנרל אריך לודנדורף, הגנרל השאפתן של צבא הקיסרות הגרמנית בתקופת מלחמת העולם הראשונה.
דייוויד ת'יוליס - סר פטריק מורגן/ארס, אל המלחמה ואחיה למחצה של דיאנה, הנבל הראשי בסרט.
הלנה אניה - ד"ר איזבל מארו/דוקטור רעל, מדענית מטורפת שמתמחה בכימיה ובייחוד ברעלים.
לוסי דייוויס - אטה קנדי, מזכירתו של טרבור שהופכת לידידתה הטובה של דיאנה.
סעיד טגמאווי - סאמיר, מרגל המיומן בהסוואה ובמשחק ובעל-בריתו של טרבור.
יואן ברמנר - צ'ארלי, צלף אלכוהוליסט בעל הפרעת דחק פוסט-טראומטית ובעל-בריתו של טרבור.
יוג'ין ברייב רוק - צ'יף נאפי, מבריח סחורות בין הצדדים הלוחמים. חצי אל גולה מעמי ניטסיפאטי.
ליסה לובן קונגסלי - מלאניפי, אמזונה, סגניתה של אנטיופה.
כמו כן, אן וולף, דואוצן קרוס, פלורנס קסומבה, סמנתה ג'ו, מיילינג נג ומדלין ואל מגלמות דמויות של אמזונות.